[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.1.2009

COM(2009) 15 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Τρίτη στρατηγική επισκόπηση για τη βελτίωση της νομοθεσίας στην Ευρωπαϊκή Ένωση

{COM(2009) 16 τελικό}{COM(2009) 17 τελικό}{SEC(2009) 55}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Τρίτη στρατηγική επισκόπηση για τη βελτίωση της νομοθεσίας στην Ευρωπαϊκή Ένωση

I. ΕΙΣΑΓΩΓΗ

Κατά την τελευταία τετραετία, η παρούσα Επιτροπή πραγματοποίησε σημαντική πρόοδο όσον αφορά την υλοποίηση του προγράμματός της για τη βελτίωση της νομοθεσίας. Ήδη αναλαμβάνει ενέργειες για την απλούστευση νομοθεσίας που έχει ήδη θεσπισθεί, ούτως ώστε να διασφαλισθεί ότι αυτή είναι επικαιροποιημένη και περισσότερο προσπελάσιμη. Μειώνει τη γραφειοκρατία και εφαρμόζει πρόγραμμα το οποίο επικεντρώνεται στον περιορισμό του διοικητικού φόρτου που αντιμετωπίζουν οι επιχειρήσεις. Για να διασφαλισθεί ότι η νέα νομοθεσία και οι νέες πολιτικές είναι της υψηλότερης δυνατής ποιοτικής στάθμης, η Επιτροπή έχει συγκροτήσει και θέσει σε εφαρμογή ένα ευρύ και φιλόδοξο σύστημα εκτίμησης αντικτύπου. Εξάλλου, από κοινού με τα κράτη μέλη, επεξεργάζεται πιο αποτελεσματικές και λειτουργικές μεθόδους για τη διασφάλιση της ορθής εφαρμογής της κοινοτικής νομοθεσίας.

Η νομοθεσία είναι αναγκαία αλλά και ωφέλιμη για πολλούς λόγους: για τη διασφάλιση της ικανοποιητικής λειτουργίας των αγορών· για τη διαμόρφωση συνθηκών ισότιμου ανταγωνισμού για τις επιχειρήσεις και τα χρηματοπιστωτικά ιδρύματα που δραστηριοποιούνται στην κοινή αγορά· και για την προστασία των εργαζομένων και των καταναλωτών, της υγείας και του περιβάλλοντος. Συγχρόνως, η νομοθεσία συνεπάγεται κόστος – για τις επιχειρήσεις, τις δημόσιες υπηρεσίες και τους πολίτες – και το κόστος αυτό πρέπει να περιορίζεται στο ελάχιστο. Στην προσπάθειά της να δώσει ώθηση στο πρόγραμμα βελτίωσης της νομοθεσίας, η Επιτροπή είχε μέχρι σήμερα ως στόχο να διασφαλίσει ότι το κανονιστικό πλαίσιο συμβάλλει στην τόνωση της επιχειρηματικότητας και της καινοτομίας και επιτρέπει στις επιχειρήσεις να μετέχουν αποτελεσματικότερα στον ανταγωνισμό και να αξιοποιούν πληρέστερα τις δυνατότητες της εσωτερικής αγοράς. Υπό αυτή την έννοια, το πρόγραμμα βελτίωσης της νομοθεσίας συντελεί στην οικονομική ανάπτυξη και στη δημιουργία θέσεων εργασίας, ταυτοχρόνως δε επιτρέπει τη διατήρηση υψηλών προτύπων κοινωνικής και περιβαλλοντικής προστασίας και προστασίας της υγείας και των καταναλωτών. Το Ευρωπαϊκό σχέδιο για την ανάκαμψη της οικονομίας τόνιζε ότι, με δεδομένες τις τρέχουσες οικονομικές και δημοσιονομικές δυσχέρειες και τις εντεινόμενες πιέσεις για τις επιχειρήσεις και τα νοικοκυριά, η ποιοτική στάθμη του κανονιστικού περιβάλλοντος είναι σημαντικότερη παρά ποτέ στο παρελθόν[1].

Κατά την τελευταία τετραετία σημειώθηκε αλλαγή βηματισμού σε σχέση με το πώς η Επιτροπή εφαρμόζει το πρόγραμμα βελτίωσης της νομοθεσίας. Τούτο ενισχύει τη θέση της Ένωσης για την αντιμετώπιση μελλοντικών προκλήσεων. Η πείρα καταδεικνύει ότι η βελτίωση της νομοθεσίας είναι περισσότερο επιτυχής όταν όλα τα ευρωπαϊκά θεσμικά όργανα και κράτη μέλη φέρουν από κοινού την ευθύνη και συνεργάζονται μεταξύ τους. Η σχετική πείρα συνιστά πολύτιμο εφόδιο στη διεθνή σκηνή. Η σύνοδος κορυφής της ομάδας χωρών G20 του Νοεμβρίου 2008 κατέστησε σαφές ότι ορισμένα κανονιστικά ζητήματα μπορούν να διευθετηθούν μόνον από κοινού με τους διεθνείς μας εταίρους και συγχρόνως κατέδειξε τον αυξανόμενο ρόλο που μπορεί να διαδραματίσει η ΕΕ εφόσον αναλαμβάνει συλλογική δράση.

Στην παρούσα ανακοίνωση εξετάζονται οι τομείς όπου έχει πραγματοποιηθεί πρόοδος και επισημαίνονται τα θέματα για τα οποία απαιτούνται περαιτέρω προσπάθειες. Πρόκειται για συμβολή στην καταγραφή της κατάστασης στον τομέα της βελτίωσης της νομοθεσίας που πρόκειται να επιχειρηθεί από το Ευρωπαϊκό Συμβούλιο τον Μάρτιο του 2009 στο πλαίσιο της τσεχικής Προεδρίας.

II. ΒΕΛΤΙΩΣΗ ΤΗΣ ΥΦΙΣΤΑΜΕΝΗΣ ΝΟΜΟΘΕΣΙΑΣ

Αρχής γενομένης το 2005, η παρούσα Επιτροπή έθεσε σε εφαρμογή την αναμφιβόλως πιο φιλόδοξη και αποφασιστική πρωτοβουλία που έχει αναληφθεί ποτέ για την επικαιροποίηση, τον εκσυγχρονισμό και την απλούστευση του σώματος κοινοτικής νομοθεσίας (που είναι γνωστό ως «κοινοτικό κεκτημένο»). Ένα πλήθος δραστηριοτήτων – το «Κυλιόμενο πρόγραμμα απλούστευσης», η ενδελεχής μελέτη του κοινοτικού κεκτημένου για να εντοπισθούν οι δυνατότητες απλούστευσης, οι εργασίες κωδικοποίησης, η συστηματική παροχή ενοποιημένων αποδόσεων νομικών πράξεων και το πρόγραμμα για τη μείωση του διοικητικού φόρτου – ήδη αποφέρει απτά οφέλη για τις επιχειρήσεις, τους πολίτες και τις δημόσιες αρχές.

1. Η νομοθεσία είναι πλέον απλούστερη, σαφέστερη και συνεπάγεται λιγότερη γραφειοκρατία

Κατά τη θητεία της παρούσας Επιτροπής, το έργο της απλούστευσης μετεξελίχθηκε από ένα μάλλον περιορισμένης εμβέλειας σύνολο δράσεων απλούστευσης, εν πολλοίς ανεξάρτητων μεταξύ τους, σε εγγενές στοιχείο κάθε αναθεώρησης πολιτικής, και μάλιστα σε όλους τους τομείς. Τον Οκτώβριο του 2005, η Επιτροπή κατήρτισε το «Κυλιόμενο πρόγραμμα απλούστευσης», που περιελάμβανε 100 πρωτοβουλίες με χρονικό ορίζοντα το 2008. Η Επιτροπή προέβη σε ετήσια βάση στον εμπλουτισμό του εν λόγω προγράμματος με νέες πρωτοβουλίες και το επεξέτεινε σταδιακά σε όλους τους τομείς πολιτικής. Σημαντικό στοιχείο της διαδικασίας αυτής υπήρξαν οι προτάσεις από μέρους πολιτών, ενδιαφερομένων φορέων και κρατών μελών. Το πρόγραμμα σήμερα απαρτίζεται από 185 πρωτοβουλίες και, μολονότι αρχικά η πρόοδος ήταν αργή, η Επιτροπή έχει επί του παρόντος υποβάλει προτάσεις για την απλούστευση 132 εξ αυτών[2]. Από αυτές τις προτάσεις, οι 75 έχουν ήδη υιοθετηθεί, ενώ άλλες 50 εκκρεμούν ενώπιον του Συμβουλίου και του Κοινοβουλίου.

Εκτός από το έργο της απλούστευσης, η Επιτροπή έχει καταβάλει προσπάθεια για την κωδικοποίηση της νομοθεσίας, έτσι ώστε να συμπεριλαμβάνονται σε ενιαίο κείμενο η βασική νομοθετική πράξη και οι μεταγενέστερες τροποποιήσεις της. Με τον τρόπο αυτό αυξάνεται η σαφήνεια των νόμων και μειώνεται ο όγκος της νομοθεσίας. Το 2008, η Επιτροπή ολοκλήρωσε την κωδικοποίηση 229 επί συνόλου 436 πράξεων. 142 πράξεις εκδόθηκαν και δημοσιεύτηκαν στην Επίσημη Εφημερίδα. Μέσω της απλούστευσης και κωδικοποίησης της νομοθεσίας, η παρούσα Επιτροπή έχει αναλάβει δράση που θα οδηγήσει στον περιορισμό του κοινοτικού κεκτημένου κατά σχεδόν 10% (πρόκειται για 1.300 νομικές πράξεις περίπου, που αντιστοιχούν σε 7.800 σελίδες της Επίσημης Εφημερίδας).

Από το 2005 και μετά, η Επιτροπή δρομολογεί επίσης σε ετήσια βάση διαδικασία για την ανάκληση προτάσεων οι οποίες έχουν εν τω μεταξύ καταστεί άνευ αντικειμένου. Συνολικά έχουν αποσυρθεί 108 προτάσεις, εκ των οποίων οι 30 το 2008.

Η Επιτροπή κατατείνει σε μια πιο ενοποιημένη μέθοδο απλούστευσης, όπου το ζητούμενο είναι η εξέταση ολόκληρου του όγκου νομοθεσίας που επηρεάζει έναν συγκεκριμένο τομέα πολιτικής προκειμένου να προσδιορισθούν οι τυχόν αλληλεπικαλύψεις, τα κενά, οι ασυνέπειες, οι ρυθμίσεις που έχουν καταστεί παρωχημένες και τα περιθώρια μείωσης των κανονιστικών βαρών. Η διαδικασία αυτή εγκαινιάστηκε με τη Δεύτερη στρατηγική επισκόπηση για τη βελτίωση της νομοθεσίας, στην οποία η Επιτροπή ανέλαβε τη δέσμευση να ολοκληρώσει μια πλήρη ενδελεχή εξέταση του κοινοτικού κεκτημένου μέχρι τη λήξη της θητείας της. Οι σχετικές εργασίες προετοιμάζουν το έδαφος για το έργο της απλούστευσης μετά το 2009 και οδήγησαν στον προσδιορισμό 81 περίπου δράσεων τις οποίες η επόμενη Επιτροπή θα μπορούσε να συμπεριλάβει στις μελλοντικές ενέργειες απλούστευσης[3].

Αποτελέσματα

Οι προαναφερθείσες πρωτοβουλίες καθιστούν τη νομοθεσία σαφέστερη και πιο προσπελάσιμη, αποφέροντας απτά οφέλη για τις επιχειρήσεις και τους πολίτες. Παραδείγματος χάρη:

Οι καταναλωτές θα μπορούν να ψωνίζουν με μεγαλύτερη ευκολία στην ΕΕ, ιδίως μέσω του Διαδικτύου, όταν θα έχει θεσπιστεί η οδηγία για τα δικαιώματα των καταναλωτών. Η εν λόγω οδηγία αποτελεί την αναδιατύπωση τεσσάρων υφιστάμενων οδηγιών, έτσι ώστε να προκύψει ένα σύνολο πλήρως εναρμονισμένων κανόνων.

Οι καταναλωτές θα μπορούν επίσης να επωφεληθούν από την αναθεώρηση του καθεστώτος που ισχύει στην ΕΕ για τα επενδυτικά αμοιβαία κεφάλαια, χάρη στην οποία 10 υφιστάμενες οδηγίες θα αντικατασταθούν από ενιαίο κείμενο, που θα παρέχει πρόσβαση υπό οικονομικά συμφέροντες όρους σε επενδύσεις τις οποίες διαχειρίζονται επαγγελματίες[4].

Οι επιχειρήσεις που παρέχουν υπηρεσίες σε ολόκληρη την ΕΕ θα πρέπει να συμμορφώνονται με κατά πολύ απλούστερους κανόνες χάρη στη νέα «δέσμη ΦΠΑ».

Οι μικρές επιχειρήσεις θα ωφεληθούν από τον νέο γενικό κανονισμό απαλλαγής κατά κατηγορία, ο οποίος θα επαυξάνει τις δυνατότητες των κρατών μελών να χορηγούν κρατικές ενισχύσεις σε μικρές επιχειρήσεις σε τομείς όπως η επαγγελματική εκπαίδευση, η καινοτομία και η ενεργειακή απόδοση. Με τον ίδιο κανονισμό ενοποιούνται πλέον σε ενιαίο κείμενο 5 αυτοτελείς κανονισμοί.

Ο εκσυγχρονισμός και η απλούστευση της νομοθεσίας που διέπει τις αεροπορικές μεταφορές, με τη συνένωση 3 υφιστάμενων κανονισμών σε έναν, θα συντελέσουν στην αύξηση των περιθωρίων επιλογής για τους καταναλωτές, τη μείωση των ναύλων και την ενίσχυση του ανταγωνισμού. Η καθιέρωση αυστηρότερων απαιτήσεων και η καλύτερη εποπτεία των νεοσύστατων αεροπορικών εταιρειών θα μειώσουν τον κίνδυνο πτώχευσης και τις αρνητικές συνέπειες για τους καταναλωτές.

Οι αγρότες θα εξοικονομήσουν έξοδα χάρη στην περαιτέρω απλούστευση του καθεστώτος ενιαίας ενίσχυσης μετά την καθιέρωση του «διαγνωστικού ελέγχου» της κοινής γεωργικής πολιτικής[5].

2. Μειώνεται ο διοικητικός φόρτος για τις επιχειρήσεις [6]

Αφενός μεν η απλούστευση και η κωδικοποίηση προσπορίζουν απτά οφέλη για τις επιχειρήσεις και τους πολίτες, αφετέρου δε η Επιτροπή έκρινε ότι απαιτούνταν επίσης επιπλέον στοχευμένες ενέργειες για την εξάλειψη των περιττών διοικητικών βαρών που αντιμετωπίζουν οι επιχειρήσεις. Το 2007, η Επιτροπή προσδιόρισε 42 νομοθετικές πράξεις σε 13 τομείς προτεραιότητας οι οποίοι αντιπροσωπεύουν διοικητικά έξοδα της τάξεως των 115–130 δισεκατομμυρίων €. Ακολούθως, η Επιτροπή εκπόνησε πρόγραμμα για τον περιορισμό του διοικητικού φόρτου κατά 25% μέχρι το 2012, σύμφωνα με τον στόχο που καθόρισε το Ευρωπαϊκό Συμβούλιο τον Μάρτιο του 2007. Η Επιτροπή βρίσκεται σε καλό δρόμο για την επίτευξη αυτού του στόχου μέσω πλειάδας μέτρων.

Μέχρι τον Δεκέμβριο του 2008, η Επιτροπή είχε ήδη υποβάλει σειρά μέτρων που θα οδηγήσουν σε σημαντικές μειώσεις του διοικητικού φόρτου για τις επιχειρήσεις[7]. Τα εν λόγω μέτρα περιλαμβάνουν τον εκσυγχρονισμό της τελωνειακής νομοθεσίας της ΕΕ και τη δημιουργία ενός απαλλαγμένου από χαρτιά περιβάλλοντος, που αναμένεται να αποφέρουν στις εμπορικές επιχειρήσεις οφέλη της τάξεως των 2,5 δισεκατομμυρίων € ετησίως. Στον τομέα της στατιστικής, οι προτάσεις για τη μείωση του διοικητικού φόρτου οι οποίες αφορούν το ενδοκοινοτικό εμπόριο αγαθών και έχουν εκδοθεί από το 2004 και μετά ή εκκρεμούν προς θέσπιση από τη νομοθετική εξουσία θα δώσουν στα κράτη μέλη τη δυνατότητα να απαλλάξουν περί τις 370.000 επιχειρήσεις από τις υποχρεώσεις υποβολής στοιχείων. Τούτο αντιστοιχεί σε δυνητική μείωση του παρακολουθούμενου πλήθους επιχειρήσεων κατά 52% περίπου εντός εξαετίας (από το 2004 έως το 2010) ή εξοικονόμηση πόρων άνω των 100 εκατομμυρίων € ετησίως μέχρι το 2010 και άνω των 200 εκατομμυρίων € ετησίως από το 2010 και μετά, ιδίως για τις μικρομεσαίες επιχειρήσεις.

Ως επόμενο βήμα, η Επιτροπή καταγράφει τις επιμέρους μειώσεις που είναι δυνατό να επέλθουν σε καθέναν από τους τομείς προτεραιότητας. Η διαδικασία αυτή βρίσκεται ήδη σε προχωρημένο στάδιο ως προς δύο βασικούς τομείς προτεραιότητας. Σε ό,τι αφορά το εταιρικό δίκαιο, η Επιτροπή σκοπεύει να προτείνει να επιτρέπεται στα κράτη μέλη να εξαιρούν τις πολύ μικρές επιχειρήσεις από το πεδίο εφαρμογής των περί λογιστικής οδηγιών της ΕΕ. Η αρχή «Σκέψου πρώτα σε μικρή κλίμακα» ήδη εφαρμόζεται σε όλες τις πτυχές των οδηγιών αυτών, ούτως ώστε το καθεστώς που εφαρμόζεται να ανταποκρίνεται στις ανάγκες των ΜΜΕ. Οι σχετικές αναθεωρήσεις θα μπορούσαν να αποφέρουν συνολική εξοικονόμηση πόρων της τάξεως των 8 δισεκατομμυρίων €. Η Επιτροπή θα εισηγηθεί φιλόδοξη αναθεώρηση της οδηγίας ΦΠΑ με στόχο την άρση των εμποδίων για την ηλεκτρονική έκδοση τιμολογίων και τον εκσυγχρονισμό των διατάξεων περί έκδοσης τιμολογίων. Η μέγιστη μείωση που θα μπορούσε δυνητικά να επιτευχθεί μεσοπρόθεσμα με την εξάλειψη των ρυθμίσεων στον τομέα του ΦΠΑ που θέτουν εμπόδια στην ηλεκτρονική έκδοση τιμολογίων εκτιμάται σε 18 δισεκατομμύρια € αν υποτεθεί ότι η ηλεκτρονική αποστολή θα αφορά το σύνολο των τιμολογίων.

Μέχρι σήμερα, τα μέτρα μείωσης του διοικητικού φόρτου που έχουν υποβληθεί ή προβλέπεται να υποβληθούν αντιπροσωπεύουν εξοικονόμηση πόρων που υπερβαίνει τα 30 δισεκατομμύρια €.

Το ρηθέν πρόγραμμα μείωσης του διοικητικού φόρτου βασίζεται σε εκτεταμένη διαδικασία καταγραφής και αξιολόγησης των διοικητικών βαρών που η νομοθεσία της ΕΕ συνεπάγεται για τα 27 κράτη μέλη και για 13 τομείς προτεραιότητας. Με τον τρόπο αυτό η ΕΕ έχει τεθεί επικεφαλής των προσπαθειών για τη μείωση της γραφειοκρατίας που προκύπτει από τις λεγόμενες «υποχρεώσεις παροχής πληροφοριών». Συγχρόνως δε έγινε πολύ καλύτερα κατανοητό το πώς τα κράτη μέλη μεταφέρουν στην εγχώρια νομοθεσία τους και εφαρμόζουν την κοινοτική νομοθεσία και τι σημαίνει αυτό για τις επιχειρήσεις από την άποψη των υποχρεώσεων παροχής πληροφοριών[8]. Η διαδικασία αυτή ενδυνάμωσε την επίγνωση των διοικητικών βαρών από τις κρατικές αρχές και τους έδωσε την ευκαιρία να προβληματισθούν εκ νέου γύρω από τη λειτουργικότητα και την αποτελεσματικότητα της ισχύουσας νομοθεσίας.

Εκτεταμένη είναι η συμβολή εξωτερικών εμπειρογνωμόνων και ενδιαφερομένων μερών στην προαναφερθείσα διαδικασία. Καλό σχετικό παράδειγμα αποτελούν οι θετικές γνώμες της «Ομάδας υψηλού επιπέδου ανεξάρτητων ενδιαφερόμενων μερών σχετικά με τον διοικητικό φόρτο» σε σχέση με την απαλλαγή των πολύ μικρών επιχειρήσεων και τη μεταρρύθμιση του καθεστώτος ΦΠΑ όσον αφορά τις διατάξεις περί ηλεκτρονικής έκδοσης τιμολογίων. Η εν λόγω ομάδα αποτελεί επίσης την κινητήρια δύναμη για την πρόοδο της διαδικασίας αυτής και σε άλλους τομείς προτεραιότητας. Έχουν υποβληθεί πάνω από 350 υπομνήματα στο πλαίσιο των διαβουλεύσεων μέσω του Διαδικτύου ή με άλλους τρόπους. Τέλος, τα κράτη μέλη συμφώνησαν να καταβάλουν ανάλογες προσπάθειες και, μέχρι τα τέλη του 2008, 21 εξ αυτών είχαν ήδη καθορίσει εθνικούς στόχους για τη μείωση του διοικητικού φόρτου, σε σύγκριση με 7 κράτη μέλη στα τέλη του 2006. Ορισμένα κράτη μέλη έχουν ήδη επιφέρει μείζονες αλλαγές στη μεταφορά της κοινοτικής νομοθεσίας στο εθνικό τους δίκαιο. Η Επιτροπή συνεργάζεται στενά με τις εθνικές αρχές που είναι επιφορτισμένες με τη μεταφορά της κοινοτικής νομοθεσίας με στόχο τη διάδοση των καλών πρακτικών οι οποίες επιτρέπουν την ταχεία μείωση του διοικητικού φόρτου. Καλεί δε τα κράτη μέλη, αφενός, να αξιοποιήσουν πλήρως τον σχετικό οδηγό εξοικείωσης που έχει επεξεργασθεί για τις μελλοντικές εργασίες υπολογισμού και μείωσης του διοικητικού φόρτου και, αφετέρου, να προαγάγουν την περαιτέρω εναρμόνιση και συγκρισιμότητα των σχετικών πληροφοριακών στοιχείων. Η Επιτροπή καλεί επίσης τα κράτη μέλη να συμφωνήσουν επί συνόλου αρχών για την παρακολούθηση της προόδου που συντελείται αναφορικά με τη μείωση του διοικητικού φόρτου, τόσο σε επίπεδο ΕΕ όσο και σε επίπεδο κρατών μελών.

3. Επόμενα βήματα

Η βελτίωση της ποιοτικής στάθμης της ισχύουσας νομοθεσίας και η εξάλειψη του μη αναγκαίου διοικητικού φόρτου έχουν ακόμη μεγαλύτερη σημασία για τις επιχειρήσεις υπό τις τρέχουσες δυσχερείς οικονομικές συνθήκες. Ως εκ τούτου, η Ένωση οφείλει να υλοποιήσει αποφασιστικά τα σχετικά προγράμματα.

- Η Επιτροπή, με βάση τις αφετηριακές μετρήσεις σε επίπεδο ΕΕ, θα προσδιορίσει τις επιμέρους μειώσεις που πρέπει να επέλθουν σε καθέναν από τους 13 τομείς προτεραιότητας και θα υποβάλει προτάσεις ως απόρροια του τρέχοντος προγράμματος δράσης για τον περιορισμό του διοικητικού φόρτου στη νομοθεσία της ΕΕ. Θα καταβληθεί κάθε δυνατή προσπάθεια για την υιοθέτηση των προτάσεων αυτών πριν από τη λήξη της θητείας της παρούσας Επιτροπής.

- Η Επιτροπή θα υποβάλει 33 νέες πρωτοβουλίες απλούστευσης το 2009. Τα εν λόγω μέτρα θα αποβλέπουν, επί παραδείγματι, στην καταπολέμηση της καθυστερημένης εξόφλησης στις εμπορικές συναλλαγές, στην απαλλαγή των πολύ μικρών οντοτήτων από τις λογιστικές απαιτήσεις και στη διασφάλιση της αναγνώρισης και εκτέλεσης των δικαστικών αποφάσεων σε αστικές και εμπορικές υποθέσεις.

- Με βάση τον ενδελεχή έλεγχο του κοινοτικού κεκτημένου, η Επιτροπή έχει προσδιορίσει 81 νέες δράσεις που θα μπορούσε να λάβει υπόψη η επόμενη Επιτροπή ενόψει ενός μελλοντικού προγράμματος απλούστευσης.

- Το Συμβούλιο και το Κοινοβούλιο καλούνται να εκδώσουν το ταχύτερο δυνατό τις 50 πρωτοβουλίες απλούστευσης που εκκρεμούν, καθώς και το σύνολο των εκκρεμουσών προτάσεων για τη μείωση του διοικητικού φόρτου.

- Συνεκτιμώντας τις συνεισφορές που ελήφθησαν στο πλαίσιο της διαδικασίας διαβουλεύσεων, η Επιτροπή προτείνει την επέκταση του προγράμματος δράσης, ώστε αυτό να καλύπτει 30 επιπλέον νομοθετικές πράξεις.

- Η Επιτροπή θα εξακολουθήσει να συνεργάζεται στενά με τις εθνικές αρχές που είναι επιφορτισμένες με τη μεταφορά της κοινοτικής νομοθεσίας με στόχο τη διάδοση των καλών πρακτικών οι οποίες επιτρέπουν την ταχεία μείωση του διοικητικού φόρτου.

- Τα κράτη μέλη που δεν είχαν καθορίσει εθνικό στόχο για τη μείωση του διοικητικού φόρτου μέχρι τις 31 Δεκεμβρίου καλούνται να το πράξουν πριν από το εαρινό Ευρωπαϊκό Συμβούλιο του 2009. Όλα τα κράτη μέλη καλούνται να λάβουν συγκεκριμένα μέτρα στο δικό τους επίπεδο και να συμπεριλάβουν αναφορά γι’ αυτά στο πλαίσιο των ετήσιων εθνικών εκθέσεων προόδου που υποβάλλουν με αντικείμενο τη Στρατηγική της Λισαβόνας.

III. ΒΕΛΤΙΩΣΗ ΤΗΣ ΠΟΙΟΤΗΤΑΣ ΤΩΝ ΝΕΩΝ ΠΡΩΤΟΒΟΥΛΙΩΝ

1. Σφαιρική και φιλόδοξη προσέγγιση

Η βελτίωση της ποιότητας των νέων πρωτοβουλιών αποτελεί ουσιώδες στοιχείο των προσπαθειών για τη βελτίωση της νομοθεσίας. Λαμβάνοντας υπόψη τη διεθνή βέλτιστη πρακτική, η Επιτροπή θεωρεί ότι ο πλέον αποτελεσματικός τρόπος για τη δημιουργία καλύτερου ρυθμιστικού περιβάλλοντος είναι να καθίστανται τα πρόσωπα που φέρουν την ευθύνη για την κατάρτιση πολιτικής υπεύθυνα και για την εκτίμηση του αντικτύπου όσων προτείνουν. Η αρχή αυτή υπήρξε θεμελιώδης παράμετρος του συστήματος εκτίμησης του αντικτύπου που η Επιτροπή έχει αρχίσει να θέτει σε εφαρμογή από το 2002 και εξής και για το οποίο η ίδια πιστεύει ότι ήδη μεταβάλλει εκ βάθρων τη νοοτροπία εργασίας του οργάνου. Από το 2002 και μετά, η Επιτροπή έχει ολοκληρώσει πάνω από 400 εκτιμήσεις αντικτύπου. Μόνο το 2008 εκπονήθηκαν 135 τέτοιες εκτιμήσεις. Το εν λόγω σύστημα έχει μια σειρά αξιομνημόνευτων χαρακτηριστικών.

Πρώτον, η Επιτροπή είναι πεπεισμένη ότι η ολοκληρωμένη προσέγγιση για την εκτίμηση του αντικτύπου είναι ο καταλληλότερος τρόπος για να διασφαλίζεται η αναγκαιότητα των μέτρων που η ίδια προτείνει και για να καταστρώνονται πολιτικές υψηλής ποιοτικής στάθμης. Ως εκ τούτου, οι εκτιμήσεις αντικτύπου αναλύουν τόσο τα οφέλη όσο και τα έξοδα και εξετάζουν με ισόρροπο τρόπο όλες τις αξιόλογες οικονομικές, κοινωνικές και περιβαλλοντικές συνέπειες κάθε ενδεχόμενης πρωτοβουλίας. Με την προσέγγιση αυτή διασφαλίζεται η αξιοποίηση όλης της συναφούς εμπειρογνωσίας που είναι διαθέσιμη στους κόλπους της Επιτροπής, καθώς και των συνεισφορών που λαμβάνονται από πλευράς ενδιαφερομένων, συγχρόνως δε ενισχύεται η συνεκτικότητα των πρωτοβουλιών στους διάφορους τομείς πολιτικής.

Δεύτερον, η Επιτροπή έχει επεκτείνει την απαίτηση εκπόνησης εκτίμησης του αντικτύπου ώστε αυτή να μην καλύπτει μόνο τις πρωτοβουλίες του ετήσιου προγράμματος νομοθετικού και λοιπού έργου αλλά και όλες τις πρωτοβουλίες που είναι πιθανό να έχουν σοβαρές συνέπειες. Τούτο συμπεριλαμβάνει τα θέματα επιτροπολογίας που παράγουν σοβαρές συνέπειες.

Τρίτον, για να διασφαλίζεται ευκολότερα το ότι οι εκτιμήσεις αντικτύπου συμμορφώνονται με τις σχετικές διαδικασίες και πρότυπα ποιότητας, η Επιτροπή έχει θεσπίσει απαιτητική, κεντρική λειτουργία ελέγχου ποιότητας υπό τη μορφή της Επιτροπής Εκτίμησης του Αντικτύπου («ΕΕΑ»), η οποία είναι ανεξάρτητη από τις υπηρεσίες που χαράσσουν πολιτική. Η ΕΕΑ έχει προβεί σε εξέταση κι έχει γνωμοδοτήσει για όλες τις εκτιμήσεις αντικτύπου της Επιτροπής από τότε που συνεστήθη στα τέλη του 2006. Συνέτεινε στη βελτίωση της ποιότητας των πολιτικών με το να ζητά την εκ νέου υποβολή εκτιμήσεων αντικτύπου στο 32 % των περιπτώσεων το 2008, καθώς επίσης με το να απευθύνει συστάσεις στην Ευρωπαϊκή Επιτροπή για την ποιοτική αναβάθμιση των εκτιμήσεων αντικτύπου. Το 2008, η ΕΕΑ απέδωσε μεγαλύτερη έμφαση στην ανάγκη για συστηματικότερη ποσοτική εκτίμηση των επιπτώσεων και για σαφή διευθέτηση του ζητήματος του διοικητικού φόρτου. Ακόμη, η ΕΕΑ έχει υποβοηθήσει τις υπηρεσίες της Επιτροπής για την από μέρους τους κατάρτιση εκτιμήσεων αντικτύπου, ιδίως σε σχέση με τη μεθοδολογία που εφαρμόζουν για τον σκοπό αυτό.

Τέλος, η Επιτροπή έχει συγκροτήσει ένα σύστημα το οποίο είναι διαφανές και στηρίζεται στην ανάληψη ευθύνης. Προωθεί την αύξηση της διαφάνειας στη διαδικασία χάραξης πολιτικής, καθώς και την πληρέστερη σύμπραξη των ενδιαφερομένων φορέων. Όλες οι εκτιμήσεις αντικτύπου και όλες οι γνώμες της ΕΕΑ είναι διαθέσιμες στο κοινό αφ’ ης στιγμής η Επιτροπή θεσπίσει τη σχετική πρόταση[9].

2. Περαιτέρω βελτίωση των εκτιμήσεων του αντικτύπου

Η Επιτροπή έχει θέσει σε εφαρμογή ένα σύστημα εκτίμησης του αντικτύπου το οποίο, από την άποψη της πληρότητας και της διαφάνειας, θεωρείται γενικά ως πολύ υψηλής στάθμης σε ευρωπαϊκό και διεθνές επίπεδο. Παρόλα αυτά, υπάρχουν περιθώρια για την περαιτέρω βελτίωση της ποιοτικής στάθμης των ίδιων των εκτιμήσεων αντικτύπου. Η ΕΕΑ, στην έκθεσή της του 2008, συνιστούσε την ενίσχυση του ελέγχου της ποιότητας πριν από την υποβολή των εκτιμήσεων του αντικτύπου στην ΕΕΑ. Η Επιτροπή πρόκειται να λάβει σειρά μέτρων για τον σκοπό αυτό. Ειδικότερα, θα ενισχύσει τον ρόλο της μονάδας εκτίμησης του αντικτύπου που λειτουργεί στο πλαίσιο εκάστης Γενικής Διεύθυνσης, αλλά και τον ρόλο των ομάδων καθοδήγησης για την εκτίμηση του αντικτύπου, ούτως ώστε να διασφαλίζεται η αξιοποίηση όλης της συναφούς εμπειρογνωσίας που είναι διαθέσιμη στους κόλπους της Επιτροπής. Η Επιτροπή θα ενισχύσει την «ιδιοποίηση» των εκτιμήσεων του αντικτύπου μέσω της οριστικής έγκρισής τους από τους γενικούς διευθυντές.

Η Επιτροπή έχει προσδιορίσει σειρά πρόσθετων βελτιώσεων με βάση την πείρα της ΕΕΑ, τις συνεισφορές της ομάδας υψηλού επιπέδου των εθνικών εμπειρογνωμόνων για τη βελτίωση της νομοθεσίας και τις δημόσιες διαβουλεύσεις που πραγματοποιήθηκαν με αντικείμενο τις κατευθυντήριες γραμμές για την εκτίμηση του αντικτύπου στα μέσα του 2008. Πολλές από τις βελτιώσεις αυτές αποτυπώνονται στις αναθεωρημένες κατευθυντήριες γραμμές, που τέθηκαν σε ισχύ στις αρχές του 2009. Το σύστημα εκτίμησης του αντικτύπου θα έχει τα εξής χαρακτηριστικά:

- Μεγαλύτερη εστίαση : η Επιτροπή θα εστιάζει περισσότερο τις εκτιμήσεις του αντικτύπου στις νομοθετικές προτάσεις, τόσο εντός του προγράμματος νομοθετικού και λοιπού έργου όσο και πέραν αυτού, συμπεριλαμβανομένων των θεμάτων επιτροπολογίας που παράγουν σοβαρές συνέπειες.

- Καλύτερη διαβούλευση με τους ενδιαφερόμενους : οι ελάχιστες απαιτήσεις διαβούλευσης που έχει θεσπίσει η Επιτροπή πρέπει να τηρούνται μέχρι κεραίας. Για τις περίπλοκες ή ευαίσθητες προτάσεις, οι υπηρεσίες της Επιτροπής ενθαρρύνονται να υπερβαίνουν την ελάχιστη περίοδο διαβουλεύσεων των 8 εβδομάδων· θα καταβληθούν πρόσθετες προσπάθειες προκειμένου όλοι οι ενδιαφερόμενοι να ενημερώνονται για τις διαβουλεύσεις και να μπορούν να συνεισφέρουν σε αυτές· στις εκτιμήσεις του αντικτύπου πρέπει να παρέχεται σαφέστερη ανάδρομη πληροφόρηση σχετικά με το ποιες πληροφορίες ζητήθηκαν από τους ενδιαφερόμενους, ποιες πληροφορίες ελήφθησαν και πώς χρησιμοποιήθηκαν.

- Ενδελεχέστερη ανάλυση της αρχής της επικουρικότητας : Οι κατευθυντήριες γραμμές περιέχουν πλέον κατάλογο συγκεκριμένων ερωτήσεων που οι υπηρεσίες πρέπει να απευθύνουν κατά την ανάλυση των προβλημάτων, καθώς και πρόσθετες κατευθύνσεις για την ανάλυση της αναλογικότητας και της κοινοτικής προστιθέμενης αξίας για κάθε εναλλακτική δυνατότητα πολιτικής που υποβάλλεται.

- Διεξοδικότερη εκτίμηση των επιμέρους επιπτώσεων : Εντός του πλαισίου της ολοκληρωμένης προσέγγισης για τα οφέλη και το κόστος στο οικονομικό, κοινωνικό και περιβαλλοντικό πεδίο, παρέχονται πρόσθετες κατευθύνσεις για επιμέρους πτυχές των σχετικών επιπτώσεων. Τούτο ισχύει: για τις επιπτώσεις για τις ΜΜΕ, οι οποίες πρέπει να εκτιμώνται με γνώμονα τον λεγόμενο «Νόμο για τις μικρές επιχειρήσεις» - Small Business Act (μέσω ελέγχου που είναι γνωστός ως «δοκιμή ΜΜΕ»)· για τα θέματα που σχετίζονται με θεμελιώδη δικαιώματα· και για τις συνέπειες για τους καταναλωτές και τη δημόσια υγεία. Θα λαμβάνονται υπόψη οι συνέπειες σε περιφερειακό και τοπικό επίπεδο.

- Περισσότερη ποσοτική τεκμηρίωση και ανάλυση : Οι κατευθυντήριες γραμμές παρέχουν αναβαθμισμένες κατευθύνσεις για την ποσοτικοποίηση, καθώς και μνείες των βέλτιστων πρακτικών για την εκτίμηση των διαφόρων τύπων κόστους συμμόρφωσης.

- Βελτιωμένη εκτίμηση του διοικητικού φόρτου: Η Επιτροπή έχει βελτιώσει τις οδηγίες για τον υπολογισμό του διοικητικού φόρτου, ιδίως για τις επιχειρήσεις.

- Διαφανέστερη παρουσίαση των αποτελεσμάτων : περιλήψεις θα παρέχουν σαφή ανασκόπηση του τυχόν ποσοτικού οφέλους και κόστους των διαφόρων εναλλακτικών επιλογών, περιλαμβανομένων των διοικητικών εξόδων για τις επιχειρήσεις και τους πολίτες, των λοιπών εξόδων συμμόρφωσης και του κόστους για τις κρατικές διοικήσεις.

3. Επόμενα βήματα

- Το 2009, η Επιτροπή αναμένει να εκπονήσει πάνω από 100 εκτιμήσεις αντικτύπου και προς τούτο θα τηρήσει τις αναθεωρημένες κατευθυντήριες γραμμές για την εκτίμηση του αντικτύπου.

- Η Επιτροπή θα ενισχύσει περαιτέρω τις κατευθύνσεις περί του διοικητικού φόρτου που παρέχονται στις κατευθυντήριες γραμμές για την εκτίμηση του αντικτύπου, θέτοντας σε λειτουργία στις αρχές του 2009 νέα εργαλεία πληροφορικής, που θα είναι διαθέσιμα σε όλες τις υπηρεσίες της.

- Η Επιτροπή θα εξακολουθήσει να αναβαθμίζει ποιοτικά τις εκτιμήσεις αντικτύπου που καταρτίζει, μέσω της ενίσχυσης του ελέγχου ποιότητας που διενεργούν τόσο οι αρμόδιες υπηρεσίες όσο και η Επιτροπή Εκτίμησης του Αντικτύπου.

IV. ΟΛΑ ΤΑ ΘΕΣΜΙΚΑ ΟΡΓΑΝΑ ΕΙΝΑΙ ΣΥΝΥΠΕΥΘΥΝΑ ΓΙΑ ΤΗ ΒΕΛΤΙΩΣΗ ΤΗΣ ΝΟΜΟΘΕΣΙΑΣ

1. Βελτίωση της νομοθεσίας σε όλα τα επίπεδα στην ΕΕ

Για να επιτύχει το εγχείρημα της βελτίωσης της νομοθεσίας έχει καθοριστική σημασία να αναλάβει έκαστο ευρωπαϊκό θεσμικό όργανο την ευθύνη που του αναλογεί. Οι διατάξεις που ισχύουν σε επίπεδο ΕΕ προτείνονται από την Επιτροπή και θεσπίζονται από το Ευρωπαϊκό Κοινοβούλιο και το Συμβούλιο, οι δε κυβερνήσεις και τα κοινοβούλια των κρατών μελών τις μεταφέρουν στις εθνικές έννομες τάξεις. Σε πολλές περιπτώσεις, οι εν λόγω διατάξεις συμπληρώνονται από διατάξεις περιφερειακού και τοπικού επιπέδου. Όλοι οι προαναφερθέντες παράγοντες έχουν να διαδραματίσουν κάποιον ρόλο για τη βελτίωση του κανονιστικού πλαισίου.

Η διαδικασία θέσπισης και εφαρμογής της νομοθεσίας της ΕΕ είναι χρονοβόρα. Τα προγράμματα της Επιτροπής με στόχο την απλούστευση και τον περιορισμό του διοικητικού φόρτου περιλαμβάνουν αμφότερα πολύτιμα διδάγματα για τις βελτιώσεις που μπορούν να επέλθουν έτσι ώστε να προκύψουν χειροπιαστά οφέλη για τις επιχειρήσεις και τους πολίτες. Εντούτοις, επιβάλλεται να πραγματοποιηθεί πρόοδος σε σχέση με την επίσπευση της θέσπισης των συγκεκριμένων προτάσεων της Επιτροπής από το Συμβούλιο και το Κοινοβούλιο και να διασφαλισθεί η διατήρηση των στοιχείων εκείνων που απλουστεύουν τη νομοθεσία και μειώνουν τον διοικητικό φόρτο.

Προτεραιότητα των τριών θεσμικών οργάνων κατά το 2009 πρέπει να είναι η ολοκλήρωση της επανεξέτασης της κοινής προσέγγισης για την εκτίμηση του αντικτύπου. Η Επιτροπή είναι πεπεισμένη ότι η εν λόγω κοινή προσέγγιση παρέχει στιβαρή βάση ούτως ώστε το καθένα από τα θεσμικά όργανα να εφαρμόσει τη δική του προσέγγιση για την εκτίμηση του αντικτύπου. Οι σχετικές προσπάθειες πρέπει να εστιάζονται στην εξεύρεση συγκεκριμένων τρόπων βελτίωσης της εφαρμογής. Η Επιτροπή είναι διατεθειμένη να βοηθήσει τα άλλα θεσμικά όργανα να αναπτύξουν την ικανότητά τους να αντεπεξέρχονται στις εκτιμήσεις αντικτύπου της Επιτροπής, καθώς επίσης να προβαίνουν σε ιδία επιπλέον ανάλυση με αντικείμενο τις ουσιαστικές τροποποιήσεις που επιφέρουν. Όπως επισημαίνεται στη Δεύτερη στρατηγική επισκόπηση για τη βελτίωση της νομοθεσίας, η Επιτροπή θα ανταποκρίνεται επίσης εποικοδομητικά και με γνώμονα τα δεδομένα εκάστης περίπτωσης σε αιτήματα του Συμβουλίου και του Κοινοβουλίου για εκτενέστερη ανάπτυξη παραμέτρων των αρχικών εκτιμήσεων αντικτύπου που τους υποβάλλει.

2. Εφαρμογή της κοινοτικής νομοθεσίας στα κράτη μέλη

Το 2007, η Επιτροπή υπέβαλε στρατηγική για τη βελτίωση της εφαρμογής της κοινοτικής νομοθεσίας[10]. Σε στενή συνεργασία με 15 κράτη μέλη που συμμετέχουν σε εθελοντική βάση, η Επιτροπή εγκαινίασε την εφαρμογή του πιλοτικού προγράμματος της ΕΕ για την επιτάχυνση και βελτίωση του μηχανισμού επίλυσης προβλημάτων που ταλαιπωρούν τους πολίτες. Τώρα πλέον λαμβάνει αποφάσεις για παραβάσεις με μεγαλύτερη συχνότητα. Η Επιτροπή έχει φθάσει σε προχωρημένο στάδιο όσον αφορά την καθιέρωση διαδικασίας διεκπεραίωσης υποθέσεων η οποία να στηρίζεται σε μεγαλύτερο βαθμό στην ιεράρχηση προτεραιοτήτων, όπως πιστοποιείται από την ετήσια έκθεση σχετικά με τον έλεγχο της εφαρμογής του κοινοτικού δικαίου, καθώς και από άλλες πρωτοβουλίες που είτε έχουν θεσπισθεί είτε τελούν στο στάδιο της επεξεργασίας και αποσκοπούν στην αύξηση της διαφάνειας και του διαλόγου[11]. Η πείρα που αποκομίζεται από την εφαρμογή της νομοθεσίας μπορεί να οδηγήσει στη διόρθωση ή στην κατάρτιση νομοθεσίας ενόψει της καλύτερης επίτευξης των στόχων της Κοινότητας. Το 2009, θα ληφθούν πρόσθετα μέτρα για την υλοποίηση και την ενίσχυση της στρατηγικής αυτής.

3. Επόμενα βήματα

- Το Κοινοβούλιο και το Συμβούλιο καλούνται να εκδώσουν το ταχύτερο δυνατό τις προτάσεις απλούστευσης και μείωσης του διοικητικού φόρτου που εκκρεμούν, όπως προβλέπει η διοργανική συμφωνία του 2003 για τη βελτίωση της νομοθεσίας.

- Το Κοινοβούλιο, το Συμβούλιο και η Επιτροπή θα ολοκληρώσουν την από κοινού επανεξέταση της «Κοινής προσέγγισης για την εκτίμηση του αντικτύπου».

- Η Επιτροπή θα μεριμνήσει για τη βελτίωση της εφαρμογής του κοινοτικού δικαίου με τη θέσπιση προληπτικών μέτρων, στα οποία συγκαταλέγονται: η απόδοση μεγαλύτερης έμφασης σε θέματα εφαρμογής και επιβολής στις εκτιμήσεις αντικτύπου, η βελτίωση του προγραμματισμού της εφαρμογής νέας νομοθεσίας, η συγκρότηση δικτύων εφαρμογής και η παροχή βοήθειας στα κράτη μέλη για τους πίνακες αντιστοιχίας.

- Σε συμμόρφωση με τον «Νόμο για τις μικρές επιχειρήσεις για την Ευρώπη», η Επιτροπή θα χρησιμοποιεί κοινές ημερομηνίες έναρξης της ισχύος, εφόσον είναι εφικτό, για τους μελλοντικούς κανονισμούς και τις αποφάσεις που έχουν συνέπειες για τις επιχειρήσεις[12]. Εκτιμάται ότι με τον τρόπο αυτό οι ΜΜΕ θα μπορούν να προετοιμάζονται καλύτερα και να προσαρμόζονται στις μεταβολές της νομοθεσίας.

- Η Επιτροπή θα συνεργάζεται στενά με τις εθνικές αρχές με στόχο τη βελτίωση της σαφήνειας και συνεκτικότητας των εθνικών νομοσχεδίων στο πλαίσιο της διαδικασίας κοινοποίησης σύμφωνα με τις διατάξεις της οδηγίας 98/34/ΕΚ[13].

V. ΔΙΑΜΟΡΦΩΣΗ ΤΟΥ ΠΑΓΚΟΣΜΙΟΥ ΚΑΝΟΝΙΣΤΙΚΟΥ ΠΛΑΙΣΙΟΥ

Η Επιτροπή έχει συνεχίσει τους κανονιστικούς διαλόγους που διεξάγει με μείζονες εμπορικούς εταίρους. Σε ό,τι αφορά τις ΗΠΑ, εκπόνησε έγγραφο από κοινού με την Υπηρεσία Διαχείρισης και Προϋπολογισμού (Office of Management and Budget) των ΗΠΑ στο πλαίσιο του Διατλαντικού Οικονομικού Συμβουλίου με σκοπό τη σύγκριση των εκατέρωθεν συστημάτων για την εκτίμηση του αντικτύπου για το διεθνές εμπόριο και τις επενδύσεις στην ΕΕ και στις ΗΠΑ[14]. Οι συστάσεις που διατυπώνονται στο έγγραφο αυτό έχουν ενσωματωθεί στις κατευθυντήριες γραμμές της Επιτροπής για την εκτίμηση του αντικτύπου. Οι αρχές των ΗΠΑ συμφώνησαν να πράξουν το ίδιο στις δικές τους κατευθυντήριες γραμμές για την εκτίμηση του αντικτύπου της νομοθεσίας.

Η Επιτροπή θα συνεχίσει την κανονιστική της συνεργασία με τους εμπορικούς της εταίρους, τόσο σε πολυμερείς οργανισμούς, όπως ο ΟΗΕ, ο ΟΟΣΑ και η Παγκόσμια Τράπεζα, όσο και στο πλαίσιο διμερών διαλόγων για τον περιορισμό των εμποδίων για το εμπόριο και τις επενδύσεις, με ταυτόχρονη ενίσχυση της περιβαλλοντικής και κοινωνικής προστασίας. Η σύνοδος κορυφής της ομάδας χωρών G20 του Νοεμβρίου 2008 κατέδειξε τη σπουδαιότητα της διεθνούς συνεργασίας στις τρέχουσες οικονομικές και δημοσιονομικές συνθήκες, καθώς και τη θετική επίδραση που μπορεί να ασκήσει η Ένωση όταν αναλαμβάνει συλλογική δράση. Τον Δεκέμβριο του 2008, η Επιτροπή καθόρισε το στρατηγικό πλαίσιο που διέπει τη διεθνή κανονιστική συνεργασία και προσδιόρισε ορισμένες μελλοντικές δράσεις προτεραιότητας[15].

VI. ΣΥΜΠΕΡΑΣΜΑ

Η Ευρωπαϊκή Ένωση και τα κράτη μέλη της αντιμετωπίζουν σημαντικές προκλήσεις για την αντιμετώπιση της τρέχουσας οικονομικής και δημοσιονομικής κατάστασης. Η βελτίωση της νομοθεσίας πρέπει να παραμείνει ουσιώδες στοιχείο της απόκρισής μας – θέσπιση νομοθεσίας όταν αυτή είναι επιβεβλημένη, με μέθοδο όσο το δυνατό πιο απλή, με βάση διάλογο με τους ενδιαφερομένους και κατά τρόπο που περιορίζει στο ελάχιστο αναγκαίο μέτρο την επιβάρυνση για τις επιχειρήσεις και τους πολίτες. Η πείρα από τη βελτίωση της νομοθεσίας κατά την τελευταία τετραετία παρέχει μια καλή βάση για την αντιμετώπιση των νέων προκλήσεων. Η Επιτροπή έχει προσδιορίσει τα επόμενα βήματα τα οποία απαιτούν συνεχείς προσπάθειες καθώς και τη διαρκή πολιτική στήριξη των άλλων ευρωπαϊκών θεσμικών οργάνων, των κρατών μελών, των τοπικών και περιφερειακών αρχών και των ενδιαφερόμενων φορέων.

[1] COM(2008) 800.

[2] 7 από τις προτάσεις αυτές είτε ήταν επανεξετάσεις που κατέληξαν στο συμπέρασμα ότι ήταν περιττή η ανάληψη νομοθετικής δράσης είτε συγχωνεύτηκαν με άλλες πρωτοβουλίες.

[3] Έγγραφο εργασίας της Επιτροπής «Τρίτη έκθεση προόδου σχετικά με τη στρατηγική για την απλούστευση του ρυθμιστικού περιβάλλοντος», COM(2009) 17.

[4] Τα εν λόγω αμοιβαία κεφάλαια είναι γνωστά ως «οργανισμοί συλλογικών επενδύσεων σε κινητές αξίες» (ΟΣΕΚΑ).

[5] Πρόσθετες πληροφορίες για τις πρωτοβουλίες απλούστευσης στον γεωργικό τομέα θα παρέχονται σε έκθεση προόδου της Επιτροπής την άνοιξη του 2009.

[6] Έγγραφο εργασίας της Επιτροπής «Μείωση του διοικητικού φόρτου στην ΕΕ», COM(2009) 16.

[7] Μερικές από τις εν λόγω προτάσεις είναι «ενέργειες ταχείας υλοποίησης» των οποίων η θέσπιση καθυστερεί σε επίπεδο Συμβουλίου και Κοινοβουλίου (θεσπίστηκαν 3 από τις 6 προτάσεις υποβλήθηκαν το 2007 και μόνο μία από τις 7 που περιλαμβάνονται στη δέσμη του 2008).

[8] Με την εν λόγω διαδικασία προσδιορίστηκαν 356 υποχρεώσεις σε επίπεδο ΕΕ και πάνω από [9500] εθνικές υποχρεώσεις στην ΕΕ-27. Πραγματοποιήθηκαν περίπου 3000 συνεντεύξεις με επιχειρήσεις και πάνω από 50 εργαστήρια με τοπικές επιχειρηματικές ενώσεις και εθνικά υπουργεία.

[9] http://ec.europa.eu/governance/impact/practice_en.htm

[10] «Μια Ευρώπη αποτελεσμάτων», COM(2007) 502.

[11] 25η ετήσια έκθεση για τον έλεγχο της εφαρμογής του κοινοτικού δικαίου - COM(2008) 777.

[12] Το σύστημα κοινών ημερομηνιών έναρξης της ισχύος σημαίνει ότι ορισμένες πράξεις νομοθεσίας συνήθως τίθενται σε ισχύ σε περιορισμένο αριθμό προκαθορισμένων ημερομηνιών κατά τη διάρκεια του έτους.

[13] Η εν λόγω οδηγία υποχρεώνει τα κράτη μέλη να κοινοποιούν στην Επιτροπή όλα τα σχέδια τεχνικών κανονισμών για τα προϊόντα και τις υπηρεσίες της κοινωνίας των πληροφοριών πριν από τη θέσπισή τους ως μέρος της εθνικής νομοθεσίας. Τούτο συμβάλλει στον περιορισμό του κινδύνου όρθωσης αδικαιολόγητων εμποδίων μεταξύ κρατών μελών.

[14] http://ec.europa.eu/governance/better_regulation/impact_en.htm

[15] COM(2008) 874.